**Toto by malo trojročné dieťa zvládnuť:**

**1. Byť bez plienok. Malo by dieťa vedieť používať záchod a nie nočník, respektíve nebáť sa sadnúť si na záchod. Plienka sa v tomto veku netoleruje už ani počas obedného spánku.**

**2. Sám sa obliecť a vyzliecť. Samozrejme, pani učiteľka pomôže ( zapína gombíky, zips, šnuruje topánky), ale nemôže obliekať a vyzliekať všetky deti, ktoré sa chystajú na dvor či sa vrátili z prechádzky.**

**3. Samostatne jesť (aspoň lyžicou), jesť z taniera bez výrazného zašpinenia prostredia okolo seba, piť z klasického pohárika, neodbiehať od stola počas jedla.**

**4. Pozdraviť, odzdraviť, poprosiť a poďakovať. Na tomto by mali rodičia trvať už od útleho veku. Veď tieto štyri čarovné slovíčka by mali byť základom slušnosti každého človeka.**

**5. Vedieť používať vreckovky a správne si vyfúkať nos.**

**6. Ovládať základné hygienické návyky, napríklad pýtať sa na toaletu, umyť si a utrieť po toalete ruky.**

**7. Byť schopné aspoň na chvíľku sa odpútať od rodičov. Samozrejme, nečakajte, že vaše dieťa si nepoplače počas prvých dní v škôlke. To je normálna reakcia, ktorá sa dá zvládnuť. Ak by to však pretrvávalo dlhšie, dieťa pravdepodobne nie je ešte zrelé byť bez rodiča a treba počkať, či skúsiť dieťa odpútať (napríklad tým, že ho bude do škôlky vodiť stará mama, či starý otec).**

**8. Dieťa by pred nástupom do materskej školy malo poznať svoje veci, vedieť, že toto sú jeho topánky či sveter.**

**9. Potrebné je, aby dieťa vedelo komunikovať s okolím. Reč nemusí byť stopercentná, veľa detí začne lepšie komunikovať odpozeraním od iných detí či s pomocou logopéda.**

**10. Udržať pozornosť, vedieť sa chvíľu sústrediť.**

**11. Chodiť po schodoch.**